PMIndiaData/PMIndiaSum huggingface dataset:
अहमदाबाद येथील अद्ययावत सरदार वल्लभ भाई पटेल वैद्यकीय विज्ञान संस्थेचे पंतप्रधानांच्या हस्ते उद्‌घाटन, सरकार गरीबांच्या पाठीशी उभे असून आरोग्य सेवा सुविधा विस्तारण्यावर भर देत असल्याचे पंतप्रधानांचे प्रतिपादन

पंतप्रधान नरेंद्र मोदी यांनी आज अहमदाबाद येथे सरदार वल्लभभाई पटेल वैद्यकीय विज्ञान आणि संशोधन संस्थेचे उद्‌घाटन केले. अहमदाबाद महानगरपालिकेने हे अत्याधुनिक अतिविशिष्ट सरकारी रुग्णालय बांधले आहे. 78 मीटर उंचीचे 1500 खाटांचे हे रुग्णालय असून यामध्ये आधुनिक सुविधा तसेच एअर ॲम्ब्युलन्सचा समावेश आहे. पंतप्रधानांनी या रुग्णालयातील सुविधांची पाहणी केली. जागतिक दर्जाचे रुग्णालय उभारल्याबद्दल त्यांनी अहमदाबाद महानगरपालिकेच्या प्रयत्नांची प्रशंसा केली. सरदार वल्लभ भाई पटेल वैद्यकीय विज्ञान आणि संशोधन हे रुग्णालय देशातील अन्य सरकारी रुग्णालयांसाठी आदर्श ठरेल असं ते म्हणाले. 17 मजली रुग्णालयाच्या बांधकामासाठी 750 कोटी रुपये खर्च आला असून परवडणाऱ्या दरात जागतिक दर्जाच्या सेवा या ठिकाणी दिल्या जातील तसेच ते आयुष्मान भारतशी जोडलेले आहेत. यावेळी उपस्थितांना संबोधित करतांना मोदी यांनी आयुष्मान भारताच्या महत्वावर भर दिला. ते म्हणाले की, आयुष्मान भारतामुळे छोट्या शहरांमधील नवीन रुग्णालयांची गरज वाढत आहे. नवीन रुग्णालये वेगाने सुरु होत आहेत, डॉक्टर्स आणि निम वैद्यकीय कर्मचाऱ्यांची मागणी वाढत असून आरोग्य सेवा क्षेत्रात युवकांसाठी रोजगाराच्या अनेक संधी निर्माण होत आहेत. गेल्या चार वर्षात देशात आरोग्य सेवा सुविधा आणि वैद्यकीय शिक्षणाचे विस्तारीकरण झाले असून नागरिकांच्या आरोग्यविषयक गरजा पूर्ण करण्यात यामुळे मोठी मदत होणार आहे. सरकार गरीबांच्या पाठीशी उभी असून आरोग्यसेवांचा विस्तार आणि प्रधानमंत्री जन औषधी योजनेअंतर्गत, कमी दरात जेनेरिक औषधांची उपलब्धता देण्यात येत आहे. यातून सरकारचे प्राधान्य प्रतिबिंबित होते असे पंतप्रधान म्हणाले. देशभरात सुमारे पाच हजार प्रधानमंत्री जनऔषधी केंद्र स्थापन करण्यात आली आहेत असे ते म्हणाले. सर्वांना समान संधी देण्याप्रती सरकार वचनबद्ध असून खुल्या प्रवर्गासाठी 10 टक्के आरक्षण हे या दिशेने एक पाऊल असल्याचे पंतप्रधान म्हणाले. यासाठी शैक्षणिक संस्थांमधील जागांची संख्या 10 टक्क्यांनी वाढवण्यात येत आहे. सरकारी नोकऱ्या आणि शैक्षणिक संस्थांमध्ये खुल्या प्रवर्गातील गरीबांसाठी 10 टक्के आरक्षण देण्याच्या निर्णयाची अंमलबजावणी करणारे पहिले राज्य बनल्याबद्दल त्यांनी गुजरात सरकारची प्रशंसा केली. नवीन वर्षातील गुजरातचा हा आपला पहिला दौरा सणाच्या काळात होत आहे. अहमदाबादच्या जनतेसाठी आरोग्यसेवा सुविधा समर्पित करण्याची याहून योग्य वेळ आणखी कोणती असेल असे त्यांनी विचारले. देशातील अतिशय कमी महानगरपालिका अशा प्रकारच्या जागतिक दर्जाच्या आरोग्यसुविधा पुरवण्यासाठी पुढे येत आहे असे ते म्हणाले. अहमदाबादचे महापौर म्हणून सरदार पटेलांच्या भूमिकेची त्यांनी प्रशंसा केली. सरदार पटेल यांनी आरोग्य, स्वच्छता मोहीमेद्वारे देशासमोर उदाहरण घालून दिले असे पंतप्रधान म्हणाले. आपल्या भाषणाचा समारोप करतांना सर्वांसाठी समान संधी आणि विकासाप्रती आपल्या कटिबद्धतेचा पुनरुच्चार करताना ‘सबका साथ, सबका विकास’ हा नवीन भारतासाठी पुढे जाण्याचा मार्ग आहे अशी टिप्पणी त्यांनी केली.
चीनच्या सोशल मिडिया ‘वेईबो’वर पंतप्रधान नरेंद्र मोदी यांनी दिलेली  प्रतिक्रिया

चीनच्या राष्ट्रीय दिनानिमित्त चीनच्या जनतेला माझ्या शुभेच्छा. अनेक शतकांपासून शिक्षण, कला, अध्यात्म, व्यापार या क्षेत्रात उभय देशात संबंध असून, परस्परांच्या संस्कृतीचा आदर उभय देश करतात. दोन्ही देशांच्या आशा-आकांक्षा, आव्हाने आणि संधी यांच्यात बरेच साम्य असल्याचे मी याआधीच नमूद केले आहे. चीन आणि भारत यांची प्रगती, उभय देशातले जवळचे संबंध यांच्यात आशिया खंडाचे भविष्य शांततापूर्ण आणि स्थैर्य लाभलेले असावे, यासाठी आकार देण्याची क्षमता आहे. हा दृष्टीकोन चीनचे राष्ट्राध्यक्ष क्षी आणि पंतप्रधान ली यांच्यासमोरही मी मांडला आहे. सध्याच्या काळात उभय देशातले संबंध अधिक दृढ करण्याबरोबरच परस्पर विश्वास वृद्धींगत करण्यावरही भर देण्यात येत आहे. उभय देशातल्या जनतेदरम्यान संबंध अधिक दृढ करण्यावरही भर देण्यात येत असून, या दिशेने प्रयत्न सुरुच राहतील.
18वी आसियान-भारत शिखर परिषद (28 ऑक्टोबर 2021) आणि 16 वी पूर्व आशिया शिखर परिषद (27 ऑक्टोबर 2021)

ब्रुनेईचे सुलतान यांच्या निमंत्रणावरून पंतप्रधान नरेंद्र मोदी 28 ऑक्टोबर 2021 रोजी आभासी माध्यमातून होणाऱ्या 18 व्या आसियान-भारत शिखर परिषदेला उपस्थित राहणार आहेत. या शिखर परिषदेला आसियान देशांचे प्रमुख नेते उपस्थित राहतील. 18 व्या आसियान -भारत शिखर परिषदेत आसियान-भारत धोरणात्मक भागीदारीच्या स्थितीचा आढावा घेतला जाईल आणि कोविड-19 तसेच आरोग्य, व्यापार आणि वाणिज्य, कनेक्टिव्हिटी आणि शिक्षण आणि संस्कृती यासह प्रमुख क्षेत्रांमध्ये झालेल्या प्रगतीचा आढावा घेतला जाईल. महामारीनंतर आर्थिक व्यवस्था पुन्हा रुळावर येण्यासह महत्त्वाच्या विविध प्रादेशिक आणि आंतरराष्ट्रीय घडामोडींवरही चर्चा केली जाईल. आसियान-भारत शिखर परिषद दरवर्षी आयोजित केली जाते आणि भारत आणि आसियान यांना सर्वोच्च स्तरावर सहभागी होण्याची संधी उपलब्ध करते. गेल्या वर्षी नोव्हेंबरमध्ये झालेल्या व्हर्चुअल 17 व्या आसियान-भारत शिखर परिषदेला पंतप्रधान उपस्थित होते. 18 वी आसियान-भारत शिखर परिषद ही नववी आसियान-भारत शिखर परिषद असेल ज्यात ते सहभागी होणार आहेत. . आसियान-भारत धोरणात्मक भागीदारी सामायिक भौगोलिक, ऐतिहासिक आणि सांस्कृतिक संबंधांच्या मजबूत पायावर आधारित आहे. आसियान हे आपल्या ऍक्ट ईस्ट धोरण आणि हिंद -प्रशांत क्षेत्राच्या आपल्या व्यापक दृष्टीकोनाचे केंद्र आहे. 2022 मध्ये आसियान-भारत संबंधांना 30 वर्षे पूर्ण होणार आहेत. भारत आणि आसियानमध्ये अनेक संवाद यंत्रणा आहेत ज्या नियमितपणे भेटतात ज्यात शिखर परिषद, मंत्रीस्तरीय बैठका आणि वरिष्ठ अधिकाऱ्यांच्या बैठकांचा समावेश आहे. परराष्ट्र मंत्री डॉ. एस. जयशंकर ऑगस्ट 2021 मध्ये आसियान -भारत परराष्ट्र मंत्र्यांची बैठक आणि पूर्व आशिया शिखर परिषदेच्या परराष्ट्र मंत्र्यांच्या बैठकीला व्हर्च्युअली सहभागी झाले होते. वाणिज्य आणि उद्योग राज्यमंत्री अनुप्रिया पटेल यांनी सप्टेंबर 2021 मध्ये व्हर्चुअल आयोजित आसियान वित्त मंत्री + भारत बैठकीत भाग घेतला ज्यात मंत्र्यांनी आर्थिक सहकार्य मजबूत करण्याच्या त्यांच्या वचनबद्धतेचा पुनरुच्चार केला. 27 ऑक्टोबर 2021 रोजी होणार्‍या 16 व्या पूर्व आशिया शिखर परिषदेलाही पंतप्रधान व्हर्च्युअली उपस्थित राहतील. पूर्व आशिया शिखर परिषद हा हिंद-प्रशांत क्षेत्रातील प्रमुख नेत्यांच्या नेतृत्वाखाली मंच आहे. 2005 मध्ये त्याची स्थापना झाल्यापासून, पूर्व आशियाच्या धोरणात्मक आणि भू-राजकीय विकासात त्याने महत्त्वपूर्ण भूमिका बजावली आहे. 10 आसियान सदस्य देशांव्यतिरिक्त, पूर्व आशिया शिखर परिषदेत भारत, चीन, जपान, कोरिया प्रजासत्ताक, ऑस्ट्रेलिया, न्यूझीलंड, अमेरिका आणि रशिया यांचा समावेश आहे. भारत, पूर्व आशिया शिखर परिषदेचा संस्थापक सदस्य असून , पूर्व आशिया शिखर परिषदेला बळकट करण्यासाठी आणि समकालीन आव्हानांना सामोरे जाण्यासाठी ती अधिक प्रभावी करण्यासाठी वचनबद्ध आहे. हिंद-प्रशांत क्षेत्रामधील आसियान आउटलुक ऑन इंडो-पॅसिफिक (AOIP) आणि इंडो-पॅसिफिक ओशन्स इनिशिएटिव्ह (IPOI) यांच्यातील समन्वयाच्या आधारे हिंद-प्रशांत क्षेत्रामध्ये व्यावहारिक सहकार्य वाढवण्यासाठी हे एक महत्त्वाचे व्यासपीठ आहे. 16 व्या पूर्व आशिया शिखर परिषदेत,सागरी सुरक्षा, दहशतवाद, कोविड-19 सहकार्यासह प्रादेशिक आणि आंतरराष्ट्रीय हिताच्या तसेच विविध समस्यांच्या मुद्द्यांवर नेते चर्चा करतील. पर्यटन आणि आर्थिक विकासाच्या माध्यमातून मानसिक आरोग्य, आर्थिक सुधारणा संबंधी घोषणापत्र नेत्यांकडून स्वीकारले जाण्याची शक्यता आहे जे भारताद्वारे सह-प्रायोजित केले जात आहे.
कोरियाच्या राष्ट्राध्यक्षांच्या विशेष दूताने घेतली पंतप्रधान मोदी यांची भेट

कोरियाचे राष्ट्राध्यक्ष मून जेई-इन यांचे विशेष दूत डोंगचिया चुंग यांनी आज पंतप्रधान नरेंद्र मोदी यांची भेट घेतली. राष्ट्राध्यक्ष मून यांनी भारतात विशेष दूत पाठवल्याबद्दल मोदी यांनी त्यांचे कौतुक केले. पंतप्रधानांनी यावेळी आपल्या मे 2015 मधील कोरिया दौऱ्याच्या आठवणींना उजाळा देत या भेटीदरम्यान द्विपक्षीय संबंध विशेष रचनात्मक भागीदारीपर्यंत वृद्धींगत झाल्याचे सांगितले. तसेच कोरिया हा भारतासाठी महत्वपूर्ण भागीदार असल्याचे पंतप्रधान म्हणाले. भारत आणि कोरिया यांच्यामध्ये व्यापार आणि आर्थिक क्षेत्राबरोबरच आता संरक्षण क्षेत्रातही द्विपक्षीय भागीदारी केली जात असल्याबद्दल पंतप्रधान मोदी यांनी स्वागत केले. या द्विपक्षीय संबंधामधे वृद्धी करण्यासाठी कोरियाचे राष्ट्राध्यक्ष मून यांच्याबरोबर काम करण्यास आपण कटिबद्ध असल्याचे पंतप्रधान मोदी यांनी यावेळी नमूद केले तसेच राष्ट्राध्यक्ष मून यांना लवकरच भेटण्याची संधी मिळेल अशी आशा पंतप्रधान मोदी यांनी व्यक्त केली.
पंतप्रधानांनी तंत्रज्ञान समुदायाला आत्मनिर्भर भारत अ‍ॅप नवोन्मेष आव्हानात सहभागी होण्याचे केले आवाहन

पंतप्रधान नरेंद्र मोदी यांनी तंत्रज्ञान समुदायाला आत्मनिर्भर भारत अ‍ॅप नवोन्मेष आव्हानात सहभागी होण्याचे आवाहन केले आहे. लिंक्डइनवर प्रकाशित झालेल्या पोस्टमध्ये पंतप्रधानांनी भारतातील उत्साहवर्धक तंत्रज्ञान आणि स्टार्ट अप वातावरण आणि विविध क्षेत्रात तंत्रज्ञानावर आधारित उपाय म्हणून तरुणांनी कशी उत्कृष्ट कामगिरी केली याचा उल्लेख केला. ते म्हणाले की, स्वदेशी अ‍ॅप्सचा शोध लावून त्याचा विकास आणि जाहिरात करण्यासाठी स्टार्ट-अप आणि तंत्रज्ञान क्षेत्रात खूप उत्साह आहे. राष्ट्र आत्मनिर्भर भारत निर्मितीच्या दिशेने वाटचाल करीत असताना, स्थानिक बाजारपेठांबरोबरच जागतिक बाजारपेठेत स्पर्धा करू शकतील असे अ‍ॅप्स विकसित करण्यासाठी त्यास दिशा आणि गती देण्याची ही चांगली संधी आहे असेही पंतप्रधान म्हणाले. हे उद्दीष्ट लक्षात ठेवून, अटल नवोन्मेष अभियानासह इलेक्ट्रॉनिक्स आणि माहिती तंत्रज्ञान मंत्रालयाने आत्मनिर्भर भारत अ‍ॅप नवोन्मेष आव्हान घेऊन आले आहे जे सध्याच्या अ‍ॅप्सची जाहिरात करणे आणि नवीन अ‍ॅप्सचा विकास करणे या दोन मार्गांवर कार्यरत आहे. हे आव्हान अधिक लोकाभिमुख बनविण्यासाठी सरकार आणि तंत्रज्ञानाच्या सदस्यांद्वारे संयुक्तपणे त्याची कार्यवाही होईल. ई-लर्निंग, वर्क-फ्रॉम-होम, गेमिंग, व्यवसाय, करमणूक, कार्यालयीन सुविधा आणि सोशल नेटवर्किंग या विभागांमध्ये अस्तित्त्वात असलेली अ‍ॅप्स आणि व्यासपीठाना प्रोत्साहन देण्यासाठी सरकार मार्गदर्शन, सहकार्य आणि समर्थन प्रदान करेल. आघाडीच्या फळीतील दर्जेदार अ‍ॅप्स ओळखण्यासाठी पहिला मार्ग मिशन मोडमध्ये कार्य करेल आणि सुमारे एक महिन्यात काम पूर्ण करेल. नवीन अ‍ॅप्स आणि व्यासपीठे विकसित करण्यासाठी, त्याच्या प्रतिकृती तयार करून त्याला बाजारपेठ मिळवून देण्यासाठी दुसऱ्या मार्गाचा उपयोग करण्यात येईल. पंतप्रधानांनी लिहिले आहे कि या आव्हानाचा परिणाम म्हणजे विद्यमान अ‍ॅप्सना त्यांचे लक्ष्य प्राप्त करण्यासाठी अधिक चांगली दृश्यमानता आणि स्पष्टता देणे आणि संपूर्ण आयुष्यामध्ये मार्गदर्शक, तंत्रज्ञानाचे समर्थन आणि प्रशिक्षण यांच्या सहाय्याने तंत्रज्ञान विषयक समस्यांवर उपाय शोधण्यासाठी तंत्रज्ञानाधारित उत्पादने तयार करणे. पंतप्रधानांनी कल्पना सामायिक केल्या आणि विचारणा केली की पारंपारिक भारतीय खेळ अधिक लोकप्रिय करण्यास तंत्रज्ञान मदत करू शकेल का?, लोकांचे पुनर्वसन किंवा समुपदेशन करण्यात मदत करण्यासाठी अॅप्स विकसित करता येऊ शकतात का किंवा शिकण्यासाठी, गेमिंग इत्यादींसाठी योग्य वयोगटातील लक्ष्यित आणि स्मार्ट प्रवेशासह अ‍ॅप्स विकसित होऊ शकतात का? तंत्रज्ञान समुदायाने सहभाग घेऊन आत्मनिर्भर अ‍ॅप वातावरण तयार करण्यास मदत करावी असे आवाहन त्यांनी केले.
भारत आणि पॅलेस्टाईन यांच्यात युवा आणि क्रीडा क्षेत्रातल्या सहकार्याबद्दल स्वाक्षऱ्या करण्यात आलेल्या सामंजस्य कराराची मंत्रिमंडळाला माहिती

भारत आणि पॅलेस्टाईन यांच्यात युवा आणि क्रीडा क्षेत्रातल्या सहकार्याबद्दल स्वाक्षऱ्या करण्यात आलेल्या सामंजस्य कराराची, पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत माहिती देण्यात आली. दोन्ही देशात,कल्पना, मूल्ये आणि संस्कृतीचे आदान-प्रदान होण्याबरोबरच क्रीडा क्षेत्राच्या विकासाला हा सामंजस्य करार उपयुक्त ठरणार आहे.उभय देशातले मैत्रीपूर्ण संबंध दृढ व्हायलाही यामुळे मदत होणार आहे.
भारत आणि जर्मनीतल्या सामंजस्य कराराला केंद्रीय मंत्रिमंडळाची मंजुरी

जर्मनीमधल्या “स्टेएनबेस गॅम्ब कंपनी केजी फॉर टेक्नॉलॉजी ट्रान्सफर” या कंपनीबरोबरच्या सामंजस्य कराराला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली. जर्मनीतल्या हॅनोवर येथे 25 एप्रिल 2016 मध्ये झालेल्‍या औद्योगिक प्रदर्शन हॅनोवर मेस्सी 2016 मध्ये हा सामंजस्य करार झाला होता. उपयोजित औद्योगिक संशोधनात स्टेएनबेस गॅम्भ ही अव्वल कंपनी आहे. निर्मिती क्षेत्रात ठराविक प्रकल्पांच्या अंमलबजावणीसाठी तंत्रज्ञानविषयक स्रोत भागीदार म्हणून ही कंपनी सहाय्य करणार आहे. करारानुसार पुढील क्षेत्रात सहकार्य केले जाईल. विशिष्ट तंत्रज्ञानाची रुपरेषा विशिष्ट भांडवली वस्तू उपक्षेत्रासाठी तंत्रज्ञानाचा आराखडा भांडवली वस्तू समूहातील तंत्रज्ञानाच्या स्थितीचा आढावा तंत्रज्ञानविषयक कार्यक्रमांमध्ये सहकार्य सध्याच्या तंत्रज्ञान संस्था अद्ययावत करणे/तंत्रज्ञानविषयक सहकार्य या करारामुळे ते स्टेएनबेस गॅम्ब कंपनीच्या कौशल्याचा सार्वजनिक क्षेत्र उपक्रमांना तंत्रज्ञानविषयक त्रुटी दूर करण्यासाठी फायदा होणार आहे.
भारत आणि सेनेगल यांच्यातल्या आरोग्य आणि औषध क्षेत्रातल्या सामंजस्य कराराला केंद्रीय   मंत्रिमंडळाची मंजुरी

भारत आणि सेनेगल यांच्यातल्या आरोग्य आणि औषध क्षेत्रातल्या सामंजस्य करारावर स्वाक्षऱ्या करायला पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत मंजुरी देण्यात आली. या विभागात प्रामुख्याने सहकार्य करण्यावर भर राहील 1) एकात्मिक रोग निदान आणि देखरेख 2) वैद्यकीय संशोधन 3) आपत्कालीन मदत 4) रुग्णालय व्यवस्थापन 5) औषध आणि औषध निर्माण उत्पादन आणि रुग्णालय साधने 6) पारंपरिक औषधे 7) एड्स नियंत्रण 8) परस्पर हिताचे आणखी काही विभाग सहकार्याविषयी अधिक तपशील ठरवण्यासाठी आणि सामंजस्य कराराच्या अंमलबजावणीसाठी कार्यकारी गटाची स्थापना करण्यात येणार आहे.
ब्राझीलच्या स्वातंत्र्यदिनानिमित्त तिथल्‍या जनतेला पंतप्रधानांच्या शुभेच्छा

ब्राझीलच्या स्वातंत्र्य दिनानिमित्त पंतप्रधान नरेंद्र मोदी यांनी तिथल्या जनतेला शुभेच्छा दिल्या आहेत. “ब्राझीलच्या स्वातंत्र्य दिनानिमित्त तिथल्या जनतेला शुभेच्छा. भारत आणि ब्राझील यांच्यातले संबंध दृढ असून दोन्ही देशांमध्ये अनेक क्षेत्रात गेली अनेक वर्ष सहकार्य असल्याचे पंतप्रधानांनी आपल्या शुभेच्छा संदेशात म्हटले आहे. दोन्ही देशांमधले संबंध आणखी दृढ होण्याची क्षमता असून त्याचा फायदा दोन्ही देशातल्या जनतेला होऊ शकतो,” असे पंतप्रधानांनी म्हटले आहे.
पंतप्रधान नरेंद्र मोदी यांनी मणिपूरच्या  राज्य स्थापना दिनानिमित्त लोकांना दिल्या शुभेच्छा

पंतप्रधान नरेंद्र मोदी यांनी मणिपूरच्या राज्य स्थापना दिनानिमित्त लोकांना शुभेच्छा दिल्या.”मणिपूरला प्रचंड नैसर्गिक सौंदर्य आणि मेहनती नागरिकांनी आशीर्वादित केले आहे. राज्यात मला मिळालेला स्नेह मी कधीच विसरू शकत नाही. राज्याच्या स्थापने दिनानिमत्त मी माझ्या बहिणींना आणि मणिपुरच्या बांधवांना शुभेच्छा देतो. राज्य, विकासाच्या नवीन उंची गाठू शकेल, असे पंतप्रधान म्हणाले.
पंतप्रधान नरेंद्र मोदी यांनी कोरियातील भारतीय समुदायाला केले संबोधित.

पंतप्रधान नरेंद्र मोदी यांनी आज कोरियातील भारतीय समुदायाला संबोधित केले. त्यांनी सेऊलमधील भारतीय समुदायाचे आभार मानले. त्यांनी सांगितले की, भारत आणि कोरिया यांच्यातील संबंध फक्त व्यावसायिक संपर्काच्या आधारावर नसुन दोन्ही देशांमधील संबंधांचा मुख्य आधार म्हणजे लोकांशी संपर्क साधणे. पंतप्रधानांनी भारत आणि कोरिया यांच्यातील जुन्या दुव्यांचे संदर्भ दिले. अयोध्येपासून हजारो किलोमीटर प्रवास करणाऱ्या राणी सुर्यरत्ने यांनी कोरियन राजाशी विवाह केला होता याची आठवण करून दिली आणि त्यांनी हे ही निदर्शनास आणून दिले की, अलीकडेच दिवाळीमध्ये कोरियाची पहिली महिला किम जंग-सूक यांनी अयोध्येला भेट दिली होती. पंतप्रधानांनी सांगितले की, बौद्ध धर्माने दोन्ही देशांच्या मैत्रीचे बंधन आणखी मजबूत केले आहे. पंतप्रधानांनी सांगितले की, कोरियामधील विकास, संशोधन आणि नवकल्पना यासाठी भारतीय समुदायातर्फे देण्यात येत असलेले योगदान पाहून त्यांना आनंद झाला. त्यांनी कोरियामध्ये योग आणि भारतीय उत्सवांच्या लोकप्रियतेचा उल्लेख केला. भारतीय पाककृती देखील कोरियामध्ये लोकप्रियता वाढवत आहे. आशियाई खेळांमध्ये भारतीय क्रीडा कबड्डी – कोरियाच्या शानदार कामगिरीबद्दलही त्यांनी माहिती दिली. पंतप्रधानांनी जगभरातील भारतीय समुदायाचे वर्णन भारताचे राजदूत म्हणून केले, ज्यांच्या परिश्रम आणि अनुशासनाने जगभरात भारताची जबाबदारी वाढविली आहे पंतप्रधान म्हणाले की, यावर्षी महात्मा गांधींच्या 150 व्या जयंती दिनानिमित्त जगभर बापूंच्या कार्याची माहिती व्हावी आणि या उद्देशाचा पाठपुरावा व्हावा ही आमची जबाबदारी आहे. पंतप्रधानांनी सांगितले की कोरियासोबत भारताचे संबंध बळकट आहेत आणि दोन्ही देश या प्रदेशात शांतता, स्थिरता आणि समृद्धीसाठी एकत्र कार्यरत आहेत. त्यांनी नोंद केली की भारतीय ब्रँड आता कोरियामध्ये नावाजले असून, कोरियन ब्रँडला भारतामध्ये घरगुती नावे आहेत. अलीकडेच भारतात घडलेल्या आर्थिक विकासाच्या बदलाबाबत पंतप्रधान बोलत होते. ते म्हणाले की, लवकरच भारत 5 ट्रिलियन डॉलर्सची अर्थव्यवस्था होईल. व्यवसाय सुलभीकरण आणि राहण्यातील सुसहायत्तामध्ये केलेल्या आश्चर्यकारक प्रगतीबद्दल त्यांनी सांगितले. त्यांनी जीएसटी आणि कॅशलेस अथॉरिटीसारख्या सुधारणांचाही उल्लेख केला त्यांनी नमूद केले की जगात भारत एक आर्थिक समावेश क्रांतीचा साक्षीदार आहे. या संदर्भात त्यांनी बँक खाती, विमा आणि मुद्रा कर्जाविषयी सांगितले. अनेक यशांमुळे भारताची प्रतिष्ठा वाढत आहे. त्यांनी गरिबांसाठी विनामूल्य उपचार – जगातील सर्वात उंच मूर्ति – स्टॅच्यू ऑफ युनिटी आणि डिजिटल इंडिया बद्दल माहिती दिली. स्वच्छ ऊर्जा क्षेत्रात भारत आणि आंतरराष्ट्रीय सौर गठबंधन निर्मितीच्या विकासाविषयी पंतप्रधानांनी चर्चा केली. त्यांनी सांगितले की, आज भारतात नवीन ऊर्जा आहे. त्यांनी असेही सांगितले की उद्या, त्यांना भारताच्या वतीने भारतीय निवासी म्हणून सेऊल शांतता पुरस्कार प्राप्त होईल. प्रयागराज येथे सुरू असलेल्या कुंभमेळ्या च्या ठिकाणी ठेवण्यात आलेली स्वच्छता संपूर्ण देशाने लक्षात घेतली असल्याचे यावेळी पंतप्रधानांनी सांगितले. कोरियामधील भारतीय समुदायांना त्यांनी स्वतःच्या वैयक्तिक प्रयत्नांमुळे भारतामध्ये पर्यटनासाठी प्रोत्साहित केले.
निम्न स्तरावरील नाविन्यपूर्ण संकल्पनांसंदर्भात सहकार्याबाबत दक्षिण आफ्रिकेसोबत सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने निम्न स्तरावरील नाविन्यपूर्ण संकल्पनांसंदर्भात सहकार्याबाबत दक्षिण आफ्रिकेसोबत सामंजस्य कराराला मंजुरी दिली. विज्ञान आणि तंत्रज्ञानाबाबत दोन्ही देशांमध्ये 7 जुलै 2016 रोजी प्रिटोरिया येथे सामंजस्य करारावर स्वाक्षऱ्या झाल्या होत्या. केंद्रीय मंत्रिमंडळाने मंजुरी दिलेल्या सामंजस्य करारांतर्गत दोन्ही देश नाविन्यपूर्ण संकल्पनांशी संबंधित मंच, चर्चासत्रे, कार्यशाळा आणि प्रशिक्षण कार्यक्रमांचे संयुक्तरित्या आयोजन करतील, परस्परांशी तंत्रज्ञानविषयक देवाणघेवाण करतील आणि नाविन्यपूर्ण संकल्पना प्रत्यक्षात आणण्यासाठी प्रयत्नशील राहतील.
भारताचे सरन्यायाधीश म्हणून शपथ घेतल्यानंतर न्यायमूर्ती दीपक मिश्रा यांचे पंतप्रधानांकडून अभिनंदन

भारताचे सरन्यायाधीश म्हणून शपथ घेतल्यानंतर न्यायमूर्ती दीपक मिश्रा यांचे पंतप्रधान नरेंद्र मोदी यांनी अभिनंदन केले आहे. ‘भारताचे सरन्यायाधीश न्यायमूर्ती दीपक मिश्रा यांचे अभिनंदन सफल कारकीर्दीसाठी त्यांना शुभेच्छा’, असे पंतप्रधानांनी म्हटले आहे.
येत्या 28 ऑक्टोबर रोजी होणाऱ्या राज्यांच्या गृहमंत्र्यांच्या चिंतन शिबिराला पंतप्रधान रहाणार उपस्थित

पंतप्रधान श्री नरेंद्र मोदी येत्या 28 ऑक्टोबर 2022 रोजी सकाळी 10:30 वाजता होणाऱ्या देशातील राज्यांच्या गृहमंत्र्यांच्या चिंतन शिबिराला दृकश्राव्य माध्यमाद्वारे संबोधित करणार आहेत.हे चिंतन शिबिर दिनांक 27 आणि 28 ऑक्टोबर 2022 रोजी सूरजकुंड, हरियाणा येथे आयोजित करण्यात आले आहे. राज्यांचे गृह सचिव आणि पोलीस महासंचालक (DGPs) तसेच केंद्रीय सशस्त्र पोलीस दल (CAPF) आणि केंद्रीय पोलीस संघटना (CPOs) यांचे महासंचालक हे देखील या चिंतन शिबिरातही उपस्थित राहणार आहेत. गृहमंत्र्यांचे हे चिंतन शिबिर पंतप्रधानांनी स्वातंत्र्यदिनाच्या दिवशी त्यांच्या भाषणात घोषित केलेल्या पंचप्रण धोरणानुसार देशाअंतर्गत सुरक्षेशी संबंधित बाबींवर विचार विनिमय करून राष्ट्रीय दृष्टीकोन तयार करण्यासाठी घेण्यात येत आहे.सहकारी संघराज्य या भावनेला प्राधान्य देत हे शिबिर, केंद्र आणि राज्य स्तरावरील विविध हितसंबंधितांमध्ये नियोजन आणि समन्वय साधण्याचा अधिकाधिक प्रयत्न करेल. पोलीस दलाचे आधुनिकीकरण, सायबर क्राईम व्यवस्थापन, फौजदारी न्याय व्यवस्थेत आयटीचा वाढता वापर, भू सीमा व्यवस्थापन, किनारी सुरक्षा, महिला सुरक्षा, अंमली पदार्थांची तस्करी यासारख्या मुद्द्यांवर या शिबिरात विचारमंथन होणार आहे.
भारत आणि अफगाणिस्तान दरम्यान अंतराळाच्या शांततापूर्ण वापरासाठीच्या सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि अफगाणिस्तान दरम्यान अंतराळाच्या शांततापूर्ण वापरासाठीच्या सामंजस्य कराराला कार्योत्तर मंजुरी दिली. दोन्ही देशांमध्ये शिक्षण, कृषी, हवामान अंदाज, दूरसंचार, ग्रामीण आरोग्य, स्वच्छता, शहर विकास, रिसोर्स मॅपिंग नेव्हिगेशन, दूर संवेदी आणि अन्य क्षेत्रात अंतराळ तंत्रज्ञानाचा वापर करण्यासाठी आवश्यक सहकार्य पुरवण्यासाठी हा करार करण्यात आला आहे. या कराराचा दोन्ही देशांना पुढील प्रकारे लाभ होईल:- १. अफगाणिस्तानात अंतराळ क्षेत्राचा विकास २. प्रगत अंतराळ तंत्रज्ञान असलेला देश म्हणून भारताची असलेली ख्याती अधिक बळकट होईल, ज्याची अन्य देशांनाही मदत होईल ३. अंतराळ क्षेत्रात अफगाणिस्तान स्वयंपूर्ण होईल ४. उभय देशांदरम्यान द्विपक्षीय संबंध आणि विश्वास दृढ होण्यास मदत होईल ५. अफगाणिस्तानच्या धोरणात्मक अंतराळ आणि दूरसंचार क्षेत्रात भारताला पाय रोवता येतील. याशिवाय, दोन्ही देशांमध्ये विज्ञान, तंत्रज्ञान आणि विकास संशोधन क्षेत्रात उच्च तंत्रज्ञान आधारित रोजगाराला चालना मिळेल. मोबाईल आणि इंटरनेटच्या युगात उत्तम दूरसंचार आणि इंटरनेट जोडणीमुळे विविध क्षेत्रात रोजगार निर्मितीला चालना मिळेल. ane
कोविड-19 संसर्गाच्या परिस्थितीचा आढावा घेण्यासाठी प्रधानमंत्र्यांनी घेतली बैठक

कोविड-19 विषाणूच्या संसर्गाला अटकाव करण्यासाठी देशभरात सुरु असलेल्या उपाययोजनांची माहिती घेण्यासाठी प्रधानमंत्री नरेंद्र मोदी यांनी काल नवी दिल्ली इथे आढावा बैठक घेतली. या विषाणूचा संसर्ग निश्चित करण्यासाठीच्या चाचण्यांच्या सुविधा वाढविण्याबरोबरच रोगाचा प्रसार रोखण्यासाठी देशात सध्या सुरु असलेली तयारी भविष्यात आणखी जोमाने करण्यासाठीच्या प्रयत्नांची या बैठकीत चर्चा करण्यात आली. कोविड-19 च्या संकटाचा सामना करण्यासाठीच्या प्रयत्नांमध्ये अधिकाधिक व्यक्ती, स्थानिक समुदाय आणि संस्थांचा सक्रीय सहभाग मिळवण्याच्या मुद्यावर प्रधानमंत्र्यांनी जोर दिला. भविष्यात यासंदर्भात हाती घ्यायच्या उपक्रमांबाबत सखोल चर्चा करायची विनंती त्यांनी सर्व सरकारी अधिकारी आणि तंत्रज्ञांना केली. कोविड-19 या रोगाशी सामना करण्यासाठी युद्धपातळीवर पहिल्या फळीत काम करीत असलेल्या सर्व राज्य सरकार प्रशासन, आरोग्य विभाग, निमवैद्यकीय कर्मचारी, लष्करी आणि निमलष्करी दले, हवाई वाहतूक विभाग, महानगरपालिका यात कार्यरत कर्मचारी आणि इतर सर्व सहभागी व्यक्तींबाबत त्यांनी कृतज्ञता व्यक्त केली आहे. प्रधानमंत्री उद्या दि. 19 मार्च रोजी रात्री 8 वाजता देशाला संबोधित करणार आहेत. या भाषणातून ते कोविड-19 रोगाशी संबंधित विविध मुद्द्यांबाबत आणि या रोगाशी सामना करण्यासाठीच्या प्रयत्नांबाबत देशवासियांना माहिती देतील.
भारत्तोलनात पुरुषांच्या 94 किलो वजनी गटातल्या कांस्य पदक विजेत्या विकास ठाकूरचे पंतप्रधानांकडून अभिनंदन

राष्ट्रकुल क्रीडा स्पर्धेतल्या कांस्य पदक विजेत्या विकास ठाकूरचे, पंतप्रधान नरेंद्र मोदी यांनी अभिनंदन केले आहे. भारत्तोलकांच्या कामगिरीमुळे आणखी झळाळी मिळाली आहे, आपल्या भारत्तोलकांचे आभार. पुरुषांच्या 94 किलो वजनी गटात कांस्य पदक पटकवल्याबद्दल विकास ठाकूरचे अभिनंदन.आपल्या कामगिरीमुळे सर्व भारतीयांच्या चेहऱ्यावर आनंद पसरल्याचे पंतप्रधानांनी म्हटले आहे.
पंतप्रधान नरेंद्र मोदी आणि बहरिनचे राजे यांच्यात दूरध्वनीवरुन चर्चा

पंतप्रधान नरेंद्र मोदी यांनी आज बहरिनचे राजे हमाद बिन इसाल खलिफा यांच्याशी दूरध्वनीवरून चर्चा केली. कोविड-19 ने सध्या निर्माण झालेली परिस्थिती आणि त्यामुळे त्याचा विविध प्रकारच्या मालवाहतुकीची साखळी आणि वित्तीय बाजार यांच्यावर होणाऱ्या परिणामांबाबत दोन्ही नेत्यांनी विचारविनिमय केला. बहरिनमध्ये मोठ्या प्रमाणावर असलेल्या भारतीय समुदायाच्या कल्याणाकडे सध्या निर्माण झालेल्या आरोग्यविषयक संकटाच्या काळात, वैयक्तिक लक्ष पुरवण्याची ग्वाही बहरिनच्या राजांनी पंतप्रधानांना दिली. भारतीय समुदायाविषयी बहरिन अधिकाऱ्यांनी दाखवलेला जिव्हाळा आणि त्यांची काळजी घेत असल्याबद्दल पंतप्रधानांनी समाधान व्यक्त केले आणि या अधिकाऱ्यांची प्रशंसा केली. कोविड-19 मुळे निर्माण झालेल्या आव्हानाला तोंड देण्यासाठी दोन्ही देशांचा अधिकारीवर्ग परस्परांच्या सातत्याने संपर्कात राहील आणि एकमेकांना आवश्यक ते सर्व पाठबळ देईल याबाबत दोन्ही नेत्यांनी सहमती व्यक्त केली. भारताच्या विस्तृत शेजारी बहरिन हा एक महत्त्वाचा भाग असल्याचे पंतप्रधानांनी बहरिनच्या राजांना सांगितले. त्याचप्रकारे गेल्या वर्षी दिलेल्या बहरिन भेटीच्या आठवणींना पंतप्रधानांनी उजाळा दिला.
डिफेन्स सर्व्हिस स्टाफ कॉलेज वेलिंग्टन आणि डिफेन्स सर्व्हिस कमांड अँड  स्टाफ कॉलेज मीरपूर यांच्यातल्या लष्करी शिक्षण विषयक सामंजस्य कराराला मंत्रिमंडळाची मंजूरी

डिफेन्स सर्व्हिस स्टाफ कॉलेज अर्थात संरक्षण सेवा कर्मचारी महाविद्यालय वेलिंग्टन आणि डिफेन्स सर्व्हिस कमांड अँड स्टाफ कॉलेज मीरपूर यांच्यातल्या धोरणात्मक आणि कार्यात्मक अभ्यास विषयक लष्करी शिक्षण सहकार्य सामंजस्य कराराला केंद्रीय मंत्रिमंडळाने पूर्वलक्षी प्रभावाने मंजूरी दिली. यामुळे धोरणात्मक आणि कार्यात्मक अभ्यास विषयक लष्करी शिक्षण क्षेत्रात सहकार्य वृद्धीसाठी चौकट निर्माण होण्यासाठी मदत होण्याबरोबरच उभय देशात दीर्घकालीन सहकार्यही वाढीला लागणार आहे.
तेहरीक-ए-इन्साफ पक्षाचे अध्यक्ष आणि पाकिस्तान संसदेचे सदस्य इम्रान खान यांनी पंतप्रधानांची भेट घेतली

तेहरीक-ए-इन्साफ पक्षाचे अध्यक्ष आणि पाकिस्तान संसदेचे सदस्य इम्रान खान यांच्या विनंतीवरुन पंतप्रधान नरेंद्र मोदी यांनी आज त्यांची भेट घेतली. इम्रान खान यांनी पंतप्रधानांना पाकिस्तानला येण्याचे आमंत्रण दिले. या सदिच्छा भेटीदरम्यान द्विपक्षीय संबंधात नुकत्याच झालेल्या प्रगतीचे स्वागत करण्यात आले. तसेच यामुळे दोन्ही देशांदरम्यान सहकार्य वृध्दींगत होईल अशी आशा व्यक्त करण्यात आली.
पंतप्रधानांच्या हस्ते ‘टाईमलेस लक्ष्मण’ पुस्तकाचे प्रकाशन

पंतप्रधान नरेंद्र मोदी यांच्या हस्ते आज मुंबईत ‘टाईमलेस लक्ष्मण’ या कॉफी टेबल पुस्तकाचे प्रकाशन झाले. प्रसिद्ध व्यंगचित्रकार आर.के.लक्ष्मण यांच्यावर हे पुस्तक आधारलेले आहे. लक्ष्मण यांच्या कालातीत प्रवासाचा भाग होण्याचा आपल्याला विशेष आनंद होत आहे असे पंतप्रधान म्हणाले. आ.के.लक्ष्मण यांच्या व्यंगचित्रांचा खजिना आता सर्वांसाठी उपलब्ध होत असल्याबद्दल त्यांनी समाधान व्यक्त केले. समाजाची जडण-घडण आणि समाजातले विविध रंग समजून घेण्यासाठी आर.के.लक्ष्मण यांच्या व्यंगचित्रांचे निरिक्षण करुन अभ्यास करता येऊ शकतो असे पंतप्रधानांनी सांगितले. हा अभ्यास हा केवळ आर.के.लक्ष्मण किंवा त्यांच्या आठवणी समजून घेण्यासाठी नाही तर लक्ष्मण हा देशातल्या प्रत्येक सर्वसामान्य व्यक्तीमध्ये दडलेला असून त्यांचा अभ्यास करण्यासाठी ही व्यंगचित्र मार्गदर्शक ठरतात असे ते म्हणाले. लक्ष्मण यांचा कॉमन मॅन कालातीत आणि देशव्यापी आहे. प्रत्येक भारतीय नागरिक आणि प्रत्येक पिढी स्वत:ला या कॉमन मॅनमध्ये बघू शकते असे पंतप्रधान म्हणाले. या कॉमन मॅनमधले असामान्यत्व समाजासमोर आणण्यासाठीच पद्म पुरस्कारांच्या शिफारशींची प्रक्रिया बदलली असल्याचे पंतप्रधानांनी यावेळी सांगितले.